Diari Oficial de la Generalitat Valenciana


Sumari del DOGV 8474, del 29-01-2019 (2019/440)

RESOLUCIÓ de 17 de gener de 2019, del director general de Relacions amb les Corts, per la qual es publica el Conveni marc entre Ciutat de les Arts i les Ciències, SA, Fundació Oceanogràfic de la Comunitat Valenciana i la Universitat Politècnica de València.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8474

Data del DOGV
:   29-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/440


Data del document
:   17-01-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 de gener de 2019, del director general de Relacions amb les Corts, per la qual es publica el Conveni marc entre Ciutat de les Arts i les Ciències, SA, Fundació Oceanogràfic de la Comunitat Valenciana i la Universitat Politècnica de València. [2019/440]  
Ciutat de les Arts i les Ciències, SA, Fundació Oceanogràfic de la Comunitat Valenciana i la Universitat Politècnica de València han subscrit, prèvia tramitació reglamentària, el dia 6 de juny de 2018, un Conveni marc de col·laboració en els camps científics i tecnològics d'interés comú, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 17 de gener de 2019 i número 71/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 17 de gener de 2019.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Ciutat de les Arts i les Ciències, SA, la Fundació Oceanogràfic de la Comunitat Valenciana i la Universitat Politècnica de València  
  
València, 6 de juny de 2018  
  
Reunits  
D'una part, la Universitat Politècnica de València (d'ara endavant, UPV), amb NIF W7676445C, creada amb rang d'universitat en virtut del Decret 495/1971, d'11 de març (BOE 26.03.1971), amb seu al camí de Vera, s/n, de València (Regne d'Espanya), i en el seu nom i representació el rector, Francisco José Mora Mas, nomenat pel Decret 64/2017, de 26 de maig, del Consell de la Generalitat, i en virtut de les atribucions que li confereix l'article 53.d dels Estatuts de la UPV, aprovats pel Decret 182/2011, de 25 de novembre, del Consell.  
  
D'una altra part, Enrique Vidal Pérez, que actua en nom i representació de la Ciutat de les Arts i les Ciències, SA (d'ara endavant, CACSA), en la seua qualitat de director general, segons consta en escriptura de poder atorgada al seu favor, el 2 d'octubre de 2015, davant del notari de València Juan Bover Belenguer, amb el número 1910 del seu protocol, entitat domiciliada a València, avinguda del Professor López Piñero (historiador de la medicina), número 7, i amb el CIF N73984340.  
I d'una altra part, Leocadia García Bartual, en nom i representació de la Fundació Oceanogràfic de la Comunitat Valenciana (d'ara endavant, Fundació Oceanogràfic), amb domicili a aquest efecte a València, gran via del Marqués del Túria, número 19, CP 46304. Leocadia García Bartual actua en qualitat de gerent, i exerceix facultats conferides en escriptura pública de nomenament de gerent i apoderament atorgada al seu favor el dia 9 de maig de 2016, davant notari de València, Alejandro Cervera Taulet, amb el número 1602 del seu protocol.  
D'ara endavant CACSA, la Fundació Oceanogràfic i la UPV seran denominades, conjuntament, com «les parts» i, individualment com «la part».  
Les parts, reconeixent-se mútuament capacitat jurídica suficient, subscriuen en nom de les respectives entitats aquest Conveni marc i, a aquest efecte  
  
Manifesten  
I. Que la Llei orgànica 4/2007, de 12 d'abril, d'universitats, i el Decret 182/2011, de 25 de novembre, pel qual s'aproven els Estatuts de la UPV, constitueixen el marc legal per a promoure la col·laboració de la UPV amb altres entitats, en activitats d'interés general.  
  
II. Que les universitats són institucions cridades, pel que fa a essència, finalitat i objectius, a establir els canals de comunicació que permeten l'intercanvi del coneixement científic i cultural, i entre els objectius del sistema universitari es troben l'impuls de la productivitat científica, la transferència de coneixement, el desenvolupament tecnològic i la innovació, en totes les branques del saber, i la col·laboració amb universitats i centres d'investigació (article 60 de la Llei 2/2011, de 4 de març, d'economia sostenible).  
III. La Generalitat és competent en la conservació del medi ambient, segons preveu la Llei 5/1982, d'1 de juliol, d'Estatut d'Autonomia de la Comunitat Valenciana (BOE 164, 10.07.1982). Dins de la Generalitat aquestes funcions s'exerceixen per la Conselleria d'Agricultura, Medi Ambient, Canvi Climàtic i Desenvolupament Rural, segons s'estableix en el Decret 8/2004, de 3 de setembre, del president de la Generalitat, pel qual s'assignen competències a Presidència i a les conselleries.  
  
IV. Que CACSA és l'empresa pública de la Generalitat, creada per Decret 225/1991, del Consell, de 9 de desembre, l'objecte social de la qual consisteix en la promoció, organització i gestió de totes les activitats que requerisca la preparació, construcció i posada en funcionament del projecte de la Generalitat denominat «Ciutat de les Arts i les Ciències de València», i també de la promoció, organització i gestió de l'explotació de les activitats i serveis a desenvolupar en els immobles d'instal·lacions que l'integren. Dins d'aquest projecte es troba l'Oceanogràfic.  
V. Que la Fundació Oceanogràfic és una fundació (i) vàlidament constituïda en virtut d'escriptura pública atorgada el dia 9 de març de 2016 davant del notari del Col·legi de València Alejandro Cervera Taulet, amb el número 863 del seu protocol; (ii) degudament inscrita en el Registre de fundacions de la Comunitat Valenciana amb el número 598V, i (iii) amb un únic soci fundador que és la societat mercantil Avanqua Oceanogràfic-Àgora, SL (d'ara endavant, Avanqua) i el principal objectiu del qual, al marge dels propis de gestió i explotació de l'Oceanogràfic, segons es defineix més avall, és la investigació i conservació de les espècies vinculades a medis aquàtics i els seus hàbitats naturals, i també l'educació i divulgació científica. En concret, es deixa constància que:  
- Avanqua és l'empresa titular de l'explotació i gestió de l'Oceanogràfic, dins del qual es troba un equip tècnic i humà responsable del benestar i salut dels animals albergats, i també del desenvolupament de línies d'investigació per a la seua conservació, cura i millora. En particular, Avanqua ha resultat adjudicatària del contracte número PA 7/14, de la Generalitat, per a la gestió i explotació dels edificis i instal·lacions de l'Oceanogràfic i l'Àgora i suport a la Ciutat de les Arts i les Ciències, SA, per a la dinamització de la Ciutat de les Arts i les Ciències (d'ara endavant, «el contracte amb CACSA»).  
- La constitució de la Fundació Oceanogràfic per part d'Avanqua resulta particularment del compromís assumit per aquesta en l'oferta presentada per a l'adjudicació del contracte amb CACSA (apartat 0.4.7.4 del Pla de gestió de qualitat i responsabilitat social empresarial, presentat per Avanqua en compliment del plec de prescripcions tècniques del contracte amb CACSA). Segons el que es preveu en aquest document, la Fundació Oceanogràfic es constitueix per a canalitzar, a través d'aquesta, aquelles accions del programa de responsabilitat social empresarial (d'ara endavant, «RSE») d'Avanqua. En aquest sentit, Avanqua i la Fundació Oceanogràfic han subscrit un acord marc de col·laboració a través del qual Avanqua presta suport a les activitats de la Fundació.  
VI. Que CACSA i la Fundació Oceanogràfic, cadascuna d'aquestes dedicades entre altres finalitats a la investigació sobre espècies de fauna i flora, tenen com un dels seus objectius la conservació de la biodiversitat i l'educació i sensibilització dels ciutadans sobre la problemàtica de conservació de les espècies i ecosistemes marins.  
VII. Que les parts estan interessades en l'establiment d'un marc de col·laboració en els camps científics i tecnològics d'interés comú, incloent-hi la participació en projectes conjunts, tant d'àmbit nacional com internacional.  
VIII. En virtut de l'anterior, les parts formalitzen el Conveni marc d'acord amb les següents  
  
Estipulacions  
1. Objecte  
El Conveni marc té per objecte l'establiment d'un marc d'actuació per a la col·laboració entre les parts en activitats de formació de personal, d'investigació científica i desenvolupament tecnològic, d'intercanvi d'experts, i en la utilització i comercialització a tercers de tecnologia desenvolupada conjuntament per la UPV, a través dels seus departaments, grups i instituts, per la Fundació Oceanogràfic i per CACSA.  
  
Les accions emparades per aquest Conveni marc es dirigiran als àmbits següents:  
- Experimentació amb exemplars de diverses espècies d'elasmobranquis, mantinguts tant en les instal·lacions de l'Oceanogràfic com en les de la UPV.  
- Mostrejos i anàlisis requerides a l'efecte del seguiment dels exemplars.  
- Tractament hormonal dels exemplars que ho requerisquen.  
- Formació acadèmica d'estudiants de màster i estudiants predoctorals.  
- Publicació conjunta dels resultats obtinguts (articles, congressos, etc.).  
- Difusió al públic en general.  
- Col·laboració en la cerca de finançament específic per a línies d'investigació.  
Les accions anteriors tenen caràcter enunciatiu i no limitatiu, i les parts poden col·laborar en el desenvolupament d'altres accions relacionades amb àrees d'interés mutu per a aquestes.  
2. Convenis o contractes específics  
Aquest Conveni marc podrà desenvolupar-se mitjançant convenis o contractes específics subscrits entre les parts, que regularan les característiques de cada actuació i el contingut mínim dels quals haurà de preveure, entre altres, els aspectes següents:  
a) Definició de l'objecte.  
b) Descripció d'un pla de treball, incloent-hi les seues diferents fases i la cronologia del seu desenvolupament.  
c) Si escau, pressupost total i mitjans materials i humans que requerisca l'acció objecte del conveni o contracte específic, amb inclusió detallada de les aportacions que realitzarà cada part mitjançant dipòsit de béns i aportació de recursos financers, materials i humans.  
  
d) Normes per a la coordinació, execució i seguiment del programa o acció, i també els noms de les persones encarregades de dur-les a terme, sense perjudici del que s'establisca en el Conveni marc.  
e) Confidencialitat i publicació dels resultats.  
f) Regulació sobre la propietat i explotació dels resultats, si escau.  
  
L'amplitud de la col·laboració estarà condicionada, en cada cas, a la disponibilitat dels mitjans de cada organisme, i també a la prioritat que requerisquen els seus propis programes en curs.  
L'aplicació i execució d'aquest Conveni marc, incloent-hi tots els actes jurídics que puguen dictar-se en la seua execució i desenvolupament, no suposaran obligacions econòmiques, en concret, per a CACSA o la Fundació Oceanogràfic, i en tot cas seran ateses amb els seus mitjans personals i materials.  
Les col·laboracions derivades d'aquest Conveni marc quedaran sotmeses a les normes de les parts en la forma que establisquen els convenis o contractes específics, tenint en compte la naturalesa de la col·laboració i l'organisme on es faça el treball.  
3. Vigència  
El Conveni marc entrarà en vigor en el moment de la seua signatura i tindrà una durada d'un (1) any, i es podrà prorrogar mitjançant acord subscrit per totes les parts per successius períodes anuals, previ avís amb un (1) mes d'antelació a la seua finalització fins a un màxim de quatre.  
En qualsevol cas, la cooperació de les parts es prolongarà fins a la finalització dels convenis o contractes específics que es troben en execució. No obstant això, quedarà resolt aquest Conveni marc en el supòsit de finalització del contracte amb CACSA, excepte autorització expressa per part de CACSA; en aquest cas, CACSA o l'empresa per ella assignada assumiran els corresponents compromisos enfront de tercers.  
4. Obligacions de les parts  
Les obligacions per les parts estaran recollides en els convenis o contractes específics que es realitzaran a l'empara de l'article 83 de la Llei orgànica d'universitats resultants del Conveni marc.  
  
5. Comissió de seguiment  
Per a facilitar l'elaboració dels convenis o contractes específics i el seu compliment, es constituirà una comissió de seguiment paritària integrada per Francisco Torner Orellana, per part de CACSA; pel Daniel García, per part de la Fundació Oceanogràfic, i per Juan F. Asturiano Nemesio per part de la UPV.  
Aquesta comissió realitzarà, almenys, anualment un balanç de les accions realitzades o en curs i elaborarà, si escau, un informe que serà comunicat a les instàncies apropiades.  
De les actes que alce la comissió de seguiment es remetrà una còpia a la Secretaria Autonòmica de l'Agència Valenciana de Turisme.  
Qualsevol avís, sol·licitud, notificació o comunicació relacionada amb el Conveni marc es comunicarà per escrit als responsables en les adreces següents:  
6. Difusió de la publicitat  
Les parts es comprometen a difondre les activitats, projectes i programes de col·laboració entre aquestes, derivades d'aquest Conveni marc i dels respectius convenis o contractes específics que se subscriguen, i també qualsevol informació que hi consideren d'interés mutu.  
  
Les parts destacaran en totes les activitats que es realitzen en desenvolupament d'aquest Conveni marc, la col·laboració prestada entre aquestes, i hauran d'incorporar els seus respectius logotips, prèvia la seua aprovació, en tots els materials que es reproduïsquen i utilitzen per a la publicitat de les actuacions desenvolupades.  
Les iniciatives de difusió en els mitjans de comunicació es planificaran i executaran previ acord entre els departaments de comunicació de les entitats signants.  
CACSA publicarà en el seu web el text íntegre del conveni marc, una vegada subscrit tal com estableix l'article 9.1.c de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i també en el Diari Oficial de la Generalitat Valenciana, d'acord amb l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
7. Propietat dels béns  
Els béns d'equip que aporte una part en un projecte d'investigació comuna seran sempre de la seua propietat. La propietat dels béns immobles o equips adquirits o construïts en el marc d'un projecte comú serà determinada, en cada cas, en el contracte específic corresponent.  
  
8. Protecció de dades de caràcter personal  
Les parts s'obliguen a complir la normativa vigent en relació amb la protecció de dades de caràcter personal, especialment amb la Llei orgànica 15/1999, de 13 de desembre, de protecció de dades de caràcter personal, i el Reial decret 1720/2007, de 21 de desembre, pel qual s'aprova el seu Reglament de desplegament, i es comprometent a adoptar totes les mesures de seguretat exigides per aquesta normativa. En cap cas, el Conveni marc suposa una cessió o comunicació de dades de caràcter personal incloses en els respectius fitxers de les parts. En cas que per qualsevol causa haja de realitzar-se per qualsevol de les parts una comunicació de dades de caràcter personal incloses en els seus fitxers, el cedent haurà de comptar amb el consentiment previ, exprés i inequívoc dels afectats per a aquesta cessió, informant-los del seu destinatari o de la finalitat de la comunicació.  
9. Modificació i resolució  
Les parts podran modificar o denunciar el Conveni marc en qualsevol moment per mutu acord.  
El Conveni marc podrà ser resolt per qualsevol de les causes següents:  
 Per mutu acord de les tres parts que el subscriuen.  
 Per finalització de la seua vigència o qualsevol de les seues pròrrogues.  
 Unilateralment per qualsevol de les parts, previ avís exprés amb 30 dies d'antelació.  
 Unilateralment per qualsevol de les parts quan l'altra o les altres hi hagen infringit les seues obligacions.  
En qualsevol cas, en el supòsit que es procedisca a la resolució del Conveni marc, les parts es comprometen a finalitzar el desenvolupament de les accions ja iniciades en el moment de la notificació de la resolució.  
10. Sentit del conveni marc  
Aquest Conveni marc no ha d'interpretar-se en el sentit d'haver creat una relació legal o financera entre les parts. Aquest constitueix una declaració d'intencions el fi de la qual és promoure autèntiques relacions de benefici mutu en matèria de col·laboració científica.  
El Conveni marc té naturalesa administrativa i es troba exclòs de l'aplicació de la Llei de contractes del sector públic, text refós aprovat per Reial decret legislatiu 3/2011, de 14 de novembre, d'acord amb el que disposa l'article 4.1, lletra c. Per a resoldre els dubtes i llacunes que puguen suscitar-se en la seua aplicació, caldrà ajustar-se als principis del dret administratiu i, en general, al que es disposa en la Llei 39/2015, d'1 d'octubre, del procediment administratiu comú de les administracions públiques, i també en la Llei de contractes del sector públic i, en defecte d'això, als principis generals del dret comú.  
11. Règim jurídic i jurisdicció competent  
El Conveni marc es regirà, a més del que es disposa en aquest, pel que es disposa en la normativa aplicable a fi d'aquest.  
Les parts es comprometen a resoldre de manera amistosa en el si de la comissió de seguiment i coordinació qualsevol desacord que puga sorgir en el desenvolupament de l'acord, amb el benentés que amb anterioritat s'aplicaran els criteris de bona fe i voluntat d'arribar a acords.  
  
En cas de conflicte, les parts se sotmeten als òrgans de la jurisdicció contenciosa administrativa, conforme a l'article 14 de la Llei 29/1998, de 13 de juliol, reguladora de la jurisdicció contenciosa administrativa.  
  
I en prova de conformitat amb l'exposat, les parts signen per triplicat exemplar aquest document en el lloc i data més amunt indicats.  
  
  
Per la Universitat Politècnica de València: Francisco José Mora Mas.  
Per la Ciutat de les Arts i les Ciències, SA: Enrique Vidal Pérez.  
Per la Fundació Oceanogràfic de la Comunitat Valenciana: Leocadia García Bartual.